***Výbor***

 ***Národnej rady Slovenskej republiky***

***pre verejnú správu a regionálny rozvoj***

 4. schôdza výboru

 Číslo: 1125/2012

**18**

**U z n e s e n i e**

**Výboru Národnej rady Slovenskej republiky**

**pre verejnú správu a regionálny rozvoj**

**z 20. júla 2012**

k vládnemu návrhu zákona o regulácii v sieťových odvetviach (tlač 67)

**Výbor Národnej rady Slovenskej republiky**

**pre verejnú správu a regionálny rozvoj**

**p r e r o k o v a l**

 vládny návrh zákona o regulácii v sieťových odvetviach (tlač 67);

 **A. s ú h l a s í**

 s vládnym návrhom zákona o regulácii v sieťových odvetviach (tlač 67);

 **B. o d p o r ú č a**

 **Národnej rade Slovenskej republiky**

 vládny návrh zákona o regulácii v sieťových odvetviach (tlač 67) **schváliť** s týmito pozmeňujúcimi a doplňujúcimi návrhmi, ktoré sú uvedené v prílohe uznesenia;

**C. u k l a d á**

 **predsedovi výboru**

 predložiť stanovisko výboru k uvedenému návrhu zákona predsedovi Výboru Národnej rady Slovenskej republiky pre hospodárske záležitosti. .

**Igor C H O M A, v.r.**

 predseda výboru

**Dušan B U B L A V Ý, v.r.**

 overovateľ výboru

 Príloha k uzn. 18

 4. schôdza

Pozmeňujúce a doplňujúce návrhy

k vládnemu návrhu zákona o regulácii v sieťových odvetviach (tlač 67)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. V poznámke pod čiarou k odkazu 12 sa slová „č. 1775/2003“ nahrádzajú slovami „č. 1775/2005“.

 legislatíva

Ide o legislatívno-technickú pripomienku, ktorou sa precizuje právny text.

1. V poznámke pod čiarou k odkazu 14 sa slová „Nariadenie Európskeho parlamentu a Rady (ES) č. 714/2009“ a „Nariadenie Európskeho parlamentu a Rady (ES) č. 715/2009“ nahrádzajú slovami „Čl. 22 nariadenia Európskeho parlamentu a Rady (ES) č. 714/2009“ a „Čl. 27 nariadenia Európskeho parlamentu a Rady (ES) č. 715/2009“.

 legislatíva

Ide o legislatívno-technickú pripomienku, ktorou sa precizuje právny text.

1. V § 2 písmeno o) znie:

„o) energetickou chudobou stav, kedy priemerné mesačné výdavky domácnosti8) na spotrebu elektriny, plynu, tepla na vykurovanie a na prípravu teplej úžitkovej vody, tvoria rozsah a výšku určenú úradom.“.

 posl. M. Chren

Súčasné nastavenie zákona nedostatočne definuje stanovenie energetickej chudoby, preto je potrebné, aby presný rozsah a výšku energetickej chudoby určoval úrad všeobecne záväzným právnym predpisom.

1. V § 5 odsek 1 znie:

„(1) Na čele úradu je predseda, ktorého vymenúva a odvoláva prezident Slovenskej republiky z dvoch kandidátov, z ktorých jedného navrhne vláda Slovenskej republiky (ďalej len „vláda“) a druhého na návrh príslušného výboru Národnej rady slovenskej republiky navrhne Národná rada Slovenskej republiky.“.

 posl. M. Chren

Navrhuje sa upraviť nový spôsob voľby predsedu úrad a to tak, že prezident vymenuje a odvolá predsedu z dvoch kandidátov, ktorých mu preloží vláda Slovenskej republiky a Národná rada Slovenskej republiky. Tento model má za cieľ vytvoriť nezávislý regulačný úrad, kedy prezident bude mať možnosť vybrať si z dvoch kandidátov a týmto dostane regulačný úrad a jeho predseda oveľa väčšiu vážnosť. Nový model voľby bol prezentovaný aj na rôznych medzinárodných konferenciách, kde bol prítomný aj súčasný predseda Regulačnej rady a bola mu pripisovaná najväčšia vážnosť z pohľadu transparentnosti výberu predsedu. Nie je vhodné vylúčiť jediný ústavodarný a zákonodarný orgán, ktorým je Národná rada Slovenskej republiky z tak dôležitej personálnej voľby akou je predseda úradu a regulačnej rady, tak ako je to v súčasnom znení vládneho návrhu zákona.

1. V 5 § odsek 12 znie:

„(12) Prezident Slovenskej republiky odvolá predsedu úradu aj vtedy, ak jemu blízka osoba podľa § 116 Občianskeho zákonníka je zamestnancom regulovaných subjektov, má majetkovú účasť na podnikaní regulovaných subjektov, podniká v regulovaných činnostiach vo vlastnom mene alebo v cudzom mene, alebo prostredníctvom združenia osôb alebo je členom riadiacich, dozorných alebo kontrolných orgánov regulovaných subjektov.“.

 posl. M. Chren

Upravuje sa okruh činností, ktoré nemôžu osoby blízke predsedovi vykonávať.

1. **V § 1 písmeno d) znie:**

„d) pravidlá pre fungovanie vnútorného trhu s elektrinou a pravidlá pre fungovanie vnútorného trhu s plynom (ďalej len „pravidlá trhu“),“.

Navrhovaným ustanovením sa spresňuje označenie trhu nakoľko sa jedná o dva rôzne trhy, resp. dva rôzne právne inštitúty tak, ako to rozlišujú Smernica Európskeho parlamentu a Rady 2009/72/ES a smernica Európskeho parlamentu a Rady 2009/73/ES.

1. **V § 6 ods. 3 sa vypúšťa písmeno e).**

Doterajšie písmeno f) sa označuje ako písmeno e).

Navrhovaným ustanovením sa vypúšťa písmeno e) z dôvodu vypustenia odseku 20 v § 7.

1. **V § 7 sa vypúšťa odsek 15.**

Doterajšie odseky 16 až 20 sa označujú ako odseky 15 až 19.

V tejto súvislosti sa vykoná preznačenie vnútorných odkazov v celom návrhu zákona.

Navrhovaným ustanovením sa vypúšťa odsek 15, ktorým sa mala členovi Regulačnej rady poskytovať náhrada preukázaných výdavkov za ubytovanie v prípade, ak sa člen Regulačnej rady z dôvodu rokovania nemohol vrátiť v ten istý deň do miesta bydliska.

1. **V § 7 sa vypúšťa odsek 20.**

Navrhovaným ustanovením sa vypúšťa odsek 19, ktorý upravuje odmeny pre členov Regulačnej rady po zániku ich členstva v Regulačnej rade.

1. V § 8 ods. 3 sa vkladá predposledná veta, ktorá znie: „Vyjadrenie ministerstva a Ministerstva životného prostredia Slovenskej republiky nie sú pre Radu záväzné.“.

 posl. M. Chren

Predmetným ustanovením sa potvrdzuje nezávislosť Rady na uvedených ministerstvách, čo je aj v súlade s § 5 ods. 8 predmetného návrhu.

1. **V § 9 ods. 1 písm. b) siedmom bode sa vypúšťajú slová „a obchodnými verejnými súťažami“.**

Navrhovaným ustanovením sa vypúšťa právomoc úradu vykonávať dohľad nad obchodnými verejnými súťažami regulovaného subjektu.

1. **V § 9 ods. 2 uvádzacej vete sa slová „zúčastniť sa na“ nahrádzajú slovami „žiadať informácie o“.**

Navrhovaným ustanovením sa právo úradu zúčastňovať na všetkých úkonoch týkajúcich sa obchodnej verejnej súťaže nahrádza možnosťou požadovania informácii o všetkých úkonoch obchodnej verejnej súťaže, ktorú organizuje regulovaný subjekt.

1. **V § 9 ods. 3 písm. e) sa vypúšťajú slová „v domácnosti“ a slovo „prekladania“ sa nahrádza slovom „predkladania“.**

Navrhuje sa, aby metodické usmernenie o evidovaní sťažností sa týkalo všetkých odberateľov elektriny a odberateľov plynu.

1. **V § 10 písm. h) sa za slovo „posudzuje“ vkladajú slová „v spolupráci s ministerstvom“.**

Navrhuje sa, aby posudzovanie analýzy o zavedení inteligentných meracích systémov vykonal Úrad pre reguláciu sieťových odvetví (ďalej len „úrad“) v spolupráci s Ministerstvom hospodárstva Slovenskej republiky.

1. **V § 13 ods. 1 písm. i) šiesty bod znie:**

„6. vymenovaním alebo ustanovením a odvolaním osoby povinnej zabezpečiť súlad prevádzkovateľa prepravnej siete alebo vlastníka prepravnej siete a prevádzkovateľa distribučnej siete,“.

Navrhuje sa doplniť pre úrad vydávať predchádzajúci súhlas s vymenovaním, ustanovením alebo odvolaním osoby povinnej zabezpečiť súlad okrem v zákone vymenovaných prevádzkovateľov aj pre vlastníka prepravnej siete z dôvodu zosúladenia s príslušnými ustanoveniami v navrhovanom zákone o energetike.

1. **V § 13 ods. 2 písm. h) sa vypúšťajú slová „prevádzkovateľa prenosovej sústavy a“.**

Navrhovaným ustanovením sa vypúšťa právomoc úradu schvaľovať program súladu prevádzkovateľa prenosovej sústavy.

1. **V § 13 ods. 2 písmeno i) znie:**

„i) zmlúv o poskytovaní služieb podľa § 29 ods. 2,“.

Navrhovaným ustanovením sa dopĺňa právomoc úradu o schvaľovanie zmlúv o poskytovaní služieb, ktoré sa týkajú vykonávania regulovaných činností. Zároveň sa týmto nahrádza doterajšie znenie písmena i), týkajúce sa schvaľovania desaťročného plánu rozvoja sústavy prevádzkovateľa prenosovej sústavy a desaťročného plánu rozvoja siete prevádzkovateľa prepravnej siete, novým znením.

1. **V § 13 ods. 2 sa vypúšťa písmeno j).**

Doterajšie písmená k) až n) sa označujú ako písmená j) až m).

V tejto súvislosti sa vykoná preznačenie vnútorných odkazov v celom návrhu zákona.

Navrhovaným ustanovením sa vypúšťa právomoc úradu schvaľovať podmienky obchodných verejných súťaží predložených regulovaným subjektom, z dôvodu zmien vykonaných v § 29.

1. **Poznámka pod čiarou k odkazu 28 znie:**

„28) § 29 ods. 12 a § 59 ods. 14 a § 63 ods. 5 zákona č. ...../2012 Z. z.“.

Ide úpravu príslušného ustanovenia právneho predpisu v poznámke pod čiarou.

1. **V § 13 ods. 3 písmeno d) znie:**

„d) stanoviska k vydaniu osvedčenia na výstavbu energetického zariadenia na výrobu elektriny s celkovým inštalovaným výkonom od 1 MW.“.

Navrhuje sa zosúladenie písmena d) so zákonom o energetike.

1. **V § 13 odsek 4 znie:**

„(4) Úradom vydané rozhodnutia podľa odseku 2 písm. a) až c), e) a n) sú záväzné pre všetkých účastníkov trhu s elektrinou a účastníkov trhu s plynom.“.

Navrhuje sa zosúladenie a spresnenie vnútorných odkazov, týkajúcich sa záväznosti rozhodnutí úradu a pojmu účastník trhu v zákone.

1. **V § 14 sa odsek 4 dopĺňa písmenom c), ktoré znie:**

„c) doklad o schválení návrhu ceny najvyšším orgánom obchodnej spoločnosti alebo družstva alebo spoločníkmi verejnej obchodnej spoločnosti alebo spoločníkmi komanditnej spoločnosti regulovaného subjektu podľa osobitného predpisu.32)“.

Poznámka pod čiarou k odkazu 32 znie:

„32) § 756a Obchodného zákonníka.“.

Doterajšie odkazy 32 až 57 sa označujú ako odkazy 33 až 58.

V nadväznosti na prijatie zákona, ktorým sa dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov sa navrhuje doplnenie dokladov, ktoré regulovaný subjekt predkladá s návrhom ceny. Doklad preukazujúci schválenie návrhu ceny vyhotoví regulovaný subjekt podľa Obchodného zákonníka. Týmto dokladom je napríklad zápisnica, výpis zo zápisnice, výpis z uznesenia z konania valného zhromaždenia, rozhodnutie jediného spoločníka alebo rozhodnutie jediného akcionára.

1. **V § 14 ods. 5 sa slová „§ 11 ods. 2 písm. e) a f)“ nahrádzajú slovami „§ 11 ods. 2 písm. e)  až g)“.**

Navrhuje sa doplnenie termínu na predkladanie návrhov ceny týkajúcich sa výkupu plynárenského zariadenia.

1. **V § 14 ods. 9 sa na konci pripájajú táto veta: „Úrad konanie zastaví, aj ak nedošlo k schváleniu návrhu ceny najvyšším orgánom obchodnej spoločnosti alebo družstva alebo spoločníkmi verejnej obchodnej spoločnosti alebo spoločníkmi komanditnej spoločnosti podľa osobitného predpisu 32) pred jeho podaním.“.**

V nadväznosti na prijatie zákona, ktorým sa dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov sa navrhuje sa doplnenie ďalšieho dôvodu pre zastavenie cenového konania v prípade, ak nedošlo k schváleniu návrhu ceny najvyšším orgánom obchodnej spoločnosti alebo družstva alebo spoločníkmi verejnej obchodnej spoločnosti alebo spoločníkmi komanditnej spoločnosti, a to ešte pred jeho podaním úradu.

1. **§ 14 sa dopĺňa odsekmi 15 až 17, ktoré znejú:**

„(15) Regulovaný subjekt, ktorý je obchodnou spoločnosťou alebo družstvom, predkladá úradu návrh ceny a doplnenie návrhu ceny z vlastného podnetu, ak má toto doplnenie vplyv na zmenu ceny, až po ich schválení najvyšším orgánom obchodnej spoločnosti alebo družstva alebo spoločníkmi verejnej obchodnej spoločnosti alebo spoločníkmi komanditnej spoločnosti regulovaného subjektu podľa osobitného predpisu.32)

(16) Ak regulovaný subjekt z vlastného podnetu doplní návrh v cenovom konaní, ktorý má vplyv na zmenu ceny bez predchádzajúceho súhlasu najvyššieho orgánu obchodnej spoločnosti alebo družstva alebo spoločníkov verejnej obchodnej spoločnosti alebo spoločníkov komanditnej spoločnosti podľa osobitného predpisu32) úrad na toto doplnenie neprihliada.

(17) Ustanovenia odseku 15 sú splnené aj, ak regulovaný subjekt predložil návrh ceny a doplnenie návrhu ceny z vlastného podnetu, ak má toto doplnenie vplyv na zmenu ceny, schválené štatutárnym orgánom obchodnej spoločnosti alebo družstva podľa osobitného predpisu,32) a to pred ich podaním. Regulovaný subjekt je povinný preukázať úradu splnenie podmienok na prenesenie právomoci schvaľovať návrh ceny a doplnenie návrhu ceny na štatutárny orgán obchodnej spoločnosti alebo družstva.“.

V nadväznosti na prijatie zákona, ktorým sa dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov sa navrhuje sa doplnenie nových odsekov 15,16 a 17.

Odsek 15 ustanovuje povinnosť pre regulovaný subjekt, ktorý je obchodnou spoločnosťou alebo družstvom, predkladať úradu návrh ceny a doplnenie návrhu ceny z vlastného podnetu, ak má toto doplnenie vplyv na zmenu ceny, až po ich schválení valným najvyšším orgánom obchodnej spoločnosti alebo družstva alebo spoločníkmi verejnej obchodnej spoločnosti alebo spoločníkmi komanditnej spoločnosti. Dodatočné schválenie návrhu ceny alebo jeho doplnenie nie je dovolené a v cenovom konaní sa na takéto schválenie neprihliada.

Odsek 16 ustanovuje sa, že na doplnenia návrhu z podnetu regulovaného subjektu, ktoré majú vplyv na zmenu ceny uvedenej v návrhu a neboli schválené ustanoveným spôsobom sa v cenovom konaní nebude prihliadať a úrad rozhodne podľa predloženého návrhu, ktorý bol schválený podľa zákona.

Odsek 17 ustanovuje, že povinnosť regulovaného subjektu predkladať úradu schválené návrhy ceny a ich doplnenia v cenovom konaní je dodržaná aj vtedy, ak boli tieto návrhy predložené na základe prenesenej pôsobnosti schvaľovať tieto návrhy z najvyššieho orgánu regulovaného subjektu na predstavenstvo obchodnej spoločnosti alebo niektorého spoločníka. Splnenie podmienky na prenesenie právomoci schvaľovať návrh ceny a jeho doplnenia preukazuje regulovaný subjekt dokladom vyhotoveným podľa Obchodného zákonníka.

1. **§ 15 sa dopĺňa odsekom 7, ktorý znie:**

„(7) Na konanie o vydaní, zmene a zrušení povolenia na vykonávanie regulovaných činností, na konanie o vydanie predchádzajúceho súhlasu podľa § 13 ods. 1 písm. i) a j) a na konanie o certifikácii sa nevzťahuje § 17.“.

Navrhuje sa presnejšie vymedzenie, na ktoré konania sa ustanovenia § 17 o zmene rozhodnutia, zrušení rozhodnutia a zastavení konania nepoužijú. Ide o prípade kedy proces je upravený priamo v príslušnom paragrafe, a to konkrétne v konaní o certifikácii alebo v osobitnom zákone, ktorým je zákon o energetike a ktorý upravuje aj proces nielen o vydaní, ale aj o zmene a zrušení povolenia na vykonávanie regulovaných činností resp. pri vydávaní rôznych predchádzajúcich súhlasov úradom tak, ako to vyplýva z jednotlivých ustanovení zákona o energetike.

1. **§ 17 sa dopĺňa odsekmi 8 až 10, ktoré znejú:**

„(8) Regulovaný subjekt, ktorý je obchodnou spoločnosťou alebo družstvom, predkladá úradu návrh na zmenu cenového rozhodnutia a doplnenie návrhu z vlastného podnetu, ak má toto doplnenie vplyv na zmenu ceny, až po ich schválení najvyšším orgánom obchodnej spoločnosti alebo družstva alebo spoločníkmi verejnej obchodnej spoločnosti alebo spoločníkmi komanditnej spoločnosti regulovaného subjektu podľa osobitného predpisu.32)“.

(9) Ak regulovaný subjekt z vlastného podnetu doplní návrh na zmenu cenového rozhodnutia v cenovom konaní, ktorý má vplyv na zmenu ceny bez predchádzajúceho súhlasu najvyššieho orgánu obchodnej spoločnosti alebo družstva alebo spoločníkov verejnej obchodnej spoločnosti alebo spoločníkov komanditnej spoločnosti podľa osobitného predpisu32) úrad na toto doplnenie neprihliada.“.

(10) Ustanovenia odseku 8 sú splnené aj, ak regulovaný subjekt predložil návrh na zmenu cenového rozhodnutia a doplnenie návrhu z vlastného podnetu, ak má toto doplnenie vplyv na zmenu ceny, schválené štatutárnym orgánom obchodnej spoločnosti alebo družstva podľa osobitného predpisu,32) a to pred ich podaním. Regulovaný subjekt je povinný preukázať úradu splnenie podmienok na prenesenie právomoci schvaľovať návrh na zmenu cenového rozhodnutia a doplnenie návrhu na zmenu cenového rozhodnutia na štatutárny orgán obchodnej spoločnosti alebo družstva.“.

V nadväznosti na prijatie zákona, ktorým sa dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov sa navrhuje sa doplnenie nových odsekov 8, 9 a 10. Odôvodnenie k tomuto bodu je rovnaké ako v prípade schvaľovania návrhu ceny a jeho doplnení uvedené v bode 18.

1. **V § 18 odsek 1 znie:**

„(1) Lehota na podanie odvolania proti rozhodnutiam úradu je 15 dní odo dňa ich oznámenia okrem rozhodnutí vydaných v cenovom konaní. Lehota na podanie odvolania proti rozhodnutiam vydaným v cenovom konaní je 40 dní odo dňa ich oznámenia.“.

V nadväznosti na prijatie zákona, ktorým sa dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov sa navrhuje sa doplnenie 40 dňovej odvolacej lehoty pre rozhodnutia vydané v cenovom konaní, tak aby sa umožnilo preložiť odvolanie schválené príslušným orgánom regulovaného subjektu.

1. **§ 18 dopĺňa odsekmi 5 až 7, ktoré znejú:**

„(5) Regulovaný subjekt, ktorý je obchodnou spoločnosťou alebo družstvom, predkladá úradu odvolanie v cenovom konaní a doplnenie odvolania z vlastného podnetu, ak má toto doplnenie vplyv na zmenu ceny, až po ich schválení najvyšším orgánom obchodnej spoločnosti alebo družstva alebo spoločníkmi verejnej obchodnej spoločnosti alebo spoločníkmi komanditnej spoločnosti regulovaného subjektu podľa osobitného predpisu.32)

(6) Ak regulovaný subjekt z vlastného podnetu doplní odvolanie v cenovom konaní, ak má toto doplnenie vplyv na zmenu ceny, bez predchádzajúceho súhlasu najvyššieho orgánu obchodnej spoločnosti alebo družstva alebo spoločníkov verejnej obchodnej spoločnosti alebo spoločníkov komanditnej spoločnosti podľa osobitného predpisu,32) rada na toto doplnenie neprihliada.

(7) Ustanovenia odseku 5 sú splnené aj, ak regulovaný subjekt predložil odvolanie v cenovom konaní a doplnenie odvolania z vlastného podnetu, ak má toto doplnenie vplyv na zmenu ceny, schválené štatutárnym orgánom obchodnej spoločnosti alebo družstva podľa osobitného predpisu,32) a to pred ich podaním. Regulovaný subjekt je povinný preukázať rade splnenie podmienok na prenesenie právomoci schvaľovať odvolanie v cenovom konaní a doplnenie odvolania na štatutárny orgán obchodnej spoločnosti alebo družstva.“.

V nadväznosti na prijatie zákona, ktorým sa dopĺňa zákon č. 513/1991 Zb. Obchodný zákonník v znení neskorších predpisov a o zmene a doplnení zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov sa navrhuje sa doplnenie nových odsekov 5, 6 a 7. Odôvodnenie k tomuto bodu je rovnaké ako v prípade schvaľovania návrhu ceny a jeho doplnení uvedené v bode 18.

1. **V § 24 odsek 1 znie:**

„(1) Pravidlá trhu transparentným a nediskriminačným spôsobom upravujú podmienky fungovania trhu s elektrinou, podmienky fungovania trhu s plynom a podmienky vykonávania regulovaných činností v elektroenergetike a plynárenstve vrátane obchodných podmienok.“.

Navrhovaným ustanovením sa preformulovalo doterajšie znenie z dôvodu jednoznačnosti a zrozumiteľnosti.

1. **V § 24 ods. 2 písmeno l) znie:**

„l) prevzatia zodpovednosti za odchýlky účastníkov trhu s elektrinou a účastníkov trhu s plynom a za odchýlky sústavy a siete, spôsob vyhodnocovania, zúčtovania a vysporiadania odchýlok a regulačnej elektriny účastníkov trhu s elektrinou a účastníkov trhu s plynom a odchýlky sústavy a siete,“.

Navrhovaným ustanovením sa preformulovalo doterajšie znenie z dôvodu jednoznačnosti a zrozumiteľnosti ustanovení týkajúcich sa trhu s elektrinou a trhu s plynom.

1. **V § 24 ods. 2 písmeno u) znie:**

„u) postupu pri zmene dodávateľa elektriny a zmene dodávateľa plynu,“.

Navrhovaným ustanovením sa nahrádza doterajšie znenie písmena u) novým znením z dôvodu jeho zosúladenia so zákonom o energetike, ktoré samostatne upravuje uchovávanie údajov o zmluvách o dodávke elektriny a derivátoch elektriny a zmluvách o dodávke plynu a derivátoch plynu. Zároveň sa dopĺňa do pravidiel trhu ustanovenie o postupe pri zmene dodávateľa elektriny a dodávateľa plynu.

1. **V § 24 ods. 3 sa slová „trhu s elektrinou a plynom“ nahrádzajú slovami „trhu s elektrinou a na trhu s plynom“.**

Navrhovaným ustanovením sa preformulovalo doterajšie znenie z dôvodu jednoznačnosti a zrozumiteľnosti ustanovení týkajúcich sa trhu s elektrinou a trhu s plynom.

1. **Poznámka pod čiarou k odkazu 44 znie:**

„44) § 51 až 59 zákona č. .../2012 Z. z.“.

Legislatívno-technická úprava, ktorou sa z poznámky po čiarou vypúšťa § 61 zákona o energetike.

1. **V § 26 ods. 6 sa za slová „osvedčenia o certifikácii,“ vkladá slovo „odo“ a za slovo „alebo“ sa vkladá slovo „odo“.**

Legislatívno-technická úprava.

1. **V § 29 ods. 1 písm. n) sa vypúšťajú slová „a obchodnými verejnými súťažami“.**

Navrhovaným ustanovením sa vypúšťa povinnosť regulovaného subjektu umožniť úradu vykonanie dohľadu nad obchodnými verejnými súťažami.

1. **V § 29 odsek 2 znie:**

„(2) Regulovaný subjekt, ktorý vykonáva regulovanú činnosť v elektroenergetike alebo plynárenstve a je súčasťou vertikálne integrovaného podniku, je povinný predložiť úradu na schválenie zmluvu o poskytovaní služieb alebo jej zmenu, prostredníctvom ktorej zabezpečuje vykonávanie regulovanej činnosti, ak túto zmluvu uzatvára s osobou, ktorá je súčasťou tohto vertikálne integrovaného podniku a ak predpokladaná hodnota predmetu zmluvy o poskytovaní služieb je vyššia ako 100 000 eur; zmluva alebo jej zmena je bez predchádzajúceho schválenia úradom neplatná. Úrad schváli zmluvu o poskytovaní služieb, ak regulovaný subjekt preukáže, že podmienky zmluvy alebo jej zmeny zodpovedajú podmienkam obvyklým v bežnom obchodnom styku, inak úrad zmluvu o poskytovaní služieb neschváli.“.

Navrhovaným ustanovením sa podrobnejšie upravuje postup pri uzatváraní zmlúv o poskytovaní služieb.

1. **V § 29 odseky 4 a 5 znejú:**

„(4) Regulovaný subjekt, ktorému bolo vydané cenové rozhodnutie, a ktorý nie je súčasťou vertikálne integrovaného podniku je povinný oznámiť úradu písomne alebo v elektronickej podobe každú zákazku, ktorej predpokladaná hodnota je vyššia ako 300 000 eur, najneskôr 30 dní po jej realizácii.

(5) Regulovaný subjekt podľa odseku 3 je povinný

a) oznámiť úradu písomne alebo v elektronickej podobe predmet obchodnej verejnej súťaže a podmienky obchodnej verejnej súťaže, a to bez zbytočného odkladu po vyhlásení obchodnej verejnej súťaže; termín a spôsob tohto oznámenia musí úradu umožniť výkon práv podľa tohto odseku,

b) zaslať úradu písomne alebo v elektronickej podobe zoznam všetkých uchádzačov, ktorí sa prihlásili do obchodnej verejnej súťaže, a to najneskôr do dvoch pracovných dní po uplynutí lehoty na prihlásenie sa do obchodnej verejnej súťaže,

c) oznámiť úradu písomne alebo v elektronickej podobe termín a miesto vyhodnotenia návrhov predložených do obchodnej verejnej súťaže najneskôr tri dni pred ich vyhodnotením,

d) oznámiť úradu výsledky vyhodnotenia obchodnej verejnej súťaže do 30 dní po ukončení obchodnej verejnej súťaže.“.

V odseku 4 sa ukladá regulovanému subjektu povinnosť oznámiť úradu každú zákazku, ktorú obstará a ktorej predpokladaná hodnota je vyššia ako 300 000 eur.

V odseku 5 sa podrobnejšie upravuje postup regulovaného subjektu pri vykonávaní obchodnej verejnej súťaže, tak aby bolo zabezpečené čo najobjektívnejšie a najtransparentnejšie vykonávanie regulovaných činností v energetike.

1. **Poznámka pod čiarou k odkazu 51 znie:**

„51) § 5 zákona č. 25/2006 Z. z. v znení neskorších predpisov.“.

Legislatívno-technická úprava z dôvodu ďalšej novelizácie zákona.

1. **V nadpise pod § 30 sa vypúšťajú slová „a obchodnými verejnými súťažami“.**

Navrhovaným ustanovením sa vypúšťa právomoc úradu vykonávať dohľad nad obchodnými verejnými súťažami regulovaného subjektu.

1. **V § 30 ods. 1 sa vypúšťajú slová „a obchodnými verejnými súťažami“.**

Navrhovaným ustanovením sa vypúšťa právomoc úradu vykonávať dohľad nad obchodnými verejnými súťažami regulovaného subjektu.

1. **V § 36 ods. 1 písm. aa) sa vypúšťajú slová „a obchodnými verejnými súťažami“.**

Navrhovaným ustanovením sa vypúšťa zo správnych deliktov nedodržanie povinnosti regulovaného subjektu umožniť úradu vykonanie dohľadu nad obchodnými verejnými súťažami.

1. **V § 36 ods. 1 písm. ab) sa slová „§ 29 ods. 3 a 4“ nahrádzajú slovami „§ 29 ods. 3“ a slová „§ 29 ods. 2 alebo 5“ sa nahrádzajú slovami „§ 29 ods. 2, 4 alebo 5“.**

Navrhuje sa zosúladenie ustanovení o správnych deliktoch s povinnosťami regulovaného subjektu podľa § 29.

1. **§ 36 ods. 1 sa dopĺňa písmenom aj), ktoré znie:**

„aj) nezosúladí zmluvu o poskytovaní služieb s týmto zákonom podľa § 45 ods. 7.“.

Navrhovaným ustanovením sa dopĺňa ustanovenie o správnych deliktoch, ak regulovaný subjekt v zákonnej lehote nezosúladí zmluvu o poskytovaní služieb uzatvorenú podľa doterajšieho predpisu s týmto zákonom.

1. **V § 36 ods. 3 písm. a) sa slová „odseku 1 písm. o), r), z), ab) a ad)“ nahrádzajú slovami „odseku 1 písm. o), r), z), ab), ad) a aj)“.**

Navrhovaným ustanovením sa dopĺňa sankcia, ak regulovaný subjekt v zákonnej lehote nezosúladí zmluvu o poskytovaní služieb uzatvorenú podľa doterajšieho predpisu s týmto zákonom.

1. **V § 36 ods. 7 sa na konci pripájajú tieto slová: „do 3 rokov odo dňa právoplatnosti rozhodnutia o uložení pokuty“.**

Navrhovaným ustanovením sa časovo ohraničuje obdobie, v ktorom sa subjekt dopustí správneho deliktu opakovane v nadväznosti na výmeru sankcie.

1. **§ 38 sa dopĺňa odsekom 10, ktorý znie:**

„(10) Na sporové konanie sa nevzťahuje § 17.“.

Navrhuje sa vylúčiť použitie ustanovení § 17 o zmene rozhodnutia, zrušení rozhodnutia a zastavení konania v sporovom konaní.

1. **V § 40 ods. 3 sa v uvádzacej vete za slovami „aj dodávateľom elektriny“ čiarka nahrádza spojkou „a“ a vypúšťajú sa slová „a pre obchodníka s elektrinou“.**

Navrhovaným ustanovením sa vypúšťa zo splnomocňovacieho ustanovenia obchodník s elektrinou z dôvodu, že tento pojem bol zo zákona o energetike vypustený.

1. **V § 40 ods. 4 písmeno k) znie:**

„k) zodpovednosti za odchýlky účastníkov trhu s elektrinou a účastníkov trhu s plynom,“.

Navrhovaným ustanovením sa preformulovalo doterajšie znenie z dôvodu jednoznačnosti a zrozumiteľnosti ustanovení týkajúcich sa trhu s elektrinou a trhu s plynom.

1. **V § 40 ods. 4 sa vypúšťa písmeno aa).**

Doterajšie písmená ab) až ad) sa označujú ako písmená aa) až ac).

Navrhovaným ustanovením sa vypúšťa zo splnomocňovacieho ustanovenia písmeno aa) týkajúce sa uchovávania údajov o zmluvách o dodávke elektriny a derivátoch elektriny a zmluvách o dodávke plynu a derivátoch plynu v nadväznosti na vypustenie tohto ustanovenia z § 24 ods. 2.

1. **V § 40 sa vypúšťa odsek 5.**

Doterajšie odseky 6 a 7 sa označujú ako odseky 5 a 6.

V tejto súvislosti sa vykoná preznačenie vnútorných odkazov v celom návrhu zákona.

Splnomocňovacie ustanovenie o predchádzajúcich súhlasoch sa vypúšťa z dôvodu jeho doplnenia do zákona o energetike.

1. **V § 40 ods. 6 sa slová „môže vydať“ nahrádzajú slovom „vydá“.**

Navrhovaným ustanovením sa opravuje splnomocňovacie ustanovenie na základe, ktorého úrad vydá vyhlášku o pravidlách pre veľkoobchodný trh s elektrinou a veľkoobchodný trh s plynom (doterajší odsek 6).

1. **V § 41 ods. 1 úvodnej vete** sa slová „Na konanie“ nahrádzajú slovami „Ak tento zákon neustanovuje inak, na konanie“ a v písm. b) sa slová „ak tento zákon neustanovuje inak“ vypúšťajú.

 legislatíva

Ide o legislatívno-technickú úpravu.

1. **V § 41 ods. 1 písmeno b) znie:**

„§ 62 až 68 a 71 až 80, ak ide o cenové konanie, ak tento zákon neustanovuje inak.“.

Navrhuje sa vylúčiť použitie ustanovení správneho poriadku o mimoriadnych opravných prostriedkoch a o vykonateľnosti rozhodnutia iba pre cenové konania.

1. **V § 42 ods. 7 sa slová „1. novembra 2012“ nahrádzajú slovami „28. februára 2013“.**

Navrhovaným ustanovením sa predlžuje termín na predloženie návrhu na začatie konania o certifikácii.

1. **V § 43 odsek 3 znie:**

„(3) Vyhláška Úradu pre reguláciu sieťových odvetví č. 189/2011 Z. z. o rozsahu cenovej regulácie v sieťových odvetviach a spôsobe jej vykonania v znení vyhlášky č. 168/2012 Z. z., vyhláška Úradu pre reguláciu sieťových odvetví č. 216/2011 Z. z., ktorou sa ustanovuje cenová regulácia v plynárenstve v znení vyhlášky č. 169/2012 Z. z., vyhláška Úradu pre reguláciu sieťových odvetví č. 217/2011 Z. z., ktorou sa ustanovuje cenová regulácia výroby, distribúcie a dodávky pitnej vody verejným vodovodom a odvedenia a čistenia odpadovej vody verejnou kanalizáciou, vyhláška Úradu pre reguláciu sieťových odvetví č. 218/2011 Z. z., ktorou sa ustanovuje cenová regulácia poskytovania vodohospodárskych služieb súvisiacich s využitím vodných tokov, vyhláška Úradu pre reguláciu sieťových odvetví č. 219/2011 Z. z., ktorou sa ustanovuje cenová regulácia v tepelnej energetike v znení vyhlášky č. 170/2012 Z. z. a vyhláška Úradu pre reguláciu sieťových odvetví č. 225/2011 Z. z., ktorou sa ustanovuje cenová regulácia v elektroenergetike v znení vyhlášky č. 438/2011 Z. z. a vyhlášky č. 184/2012 Z. z. vydané podľa doterajšieho predpisu zostávajú platné a účinné do 31. decembra 2013.“.

Legislatívno-technická úprava z dôvodu novelizácie niektorých vyhlášok.

1. V § 43 ods. 4 sa slová „vydá všeobecne záväzné právne predpisy“ nahrádzajú slovami „vydá všeobecne záväzný právny predpis“.

 legislatíva

Podľa splnomocňovacieho ustanovenia v § 40 ods. 4 ide len o jeden predpis.

1. **V § 43 ods. 4 sa slová „31. decembra 2013“ sa nahrádzajú slovami „30. júna 2013“.**

Navrhovaným ustanovením sa skracuje lehota pre úrad na vydanie vyhlášok, ktorými sa ustanovia pravidlá trhu s elektrinou a pravidlá trhu s plynom.

1. **§ 44 sa dopĺňa odsekom 5, ktorý znie:**

„(5) Cenová regulácia dodávky plynu na výrobu tepla určeného pre domácnosť a uskladňovania plynu podľa doterajšieho predpisu sa vykonáva do 31. decembra 2012.“.

Navrhovaným ustanovením sa skončí cenová regulácia dodávky plynu na výrobu tepla určeného pre domácnosť a uskladňovania plynu, ktorá bola vykonávaná podľa § 12 ods. 1 zákona č. 276/2001 Z. z.

1. **V § 45 odsek 1 znie:**

„(1) Konania začaté a právoplatne neukončené podľa doterajšieho predpisu sa dokončia podľa doterajšieho predpisu, ak ďalej nie je ustanovené inak. Odvolacím orgánom pre konania podľa prvej vety, okrem konania o uložení pokuty, je rada. Na cenové konania začaté od 1. septembra 2012 sa nepoužijú ustanovenia doterajšieho predpisu o vyjadrení sa ministerstva a Ministerstva životného prostredia Slovenskej republiky k návrhu ceny regulovaného subjektu. Ministerstvo v cenových konaniach začatých od 1. septembra 2012 nie je účastníkom cenového konania.“.

Navrhovaným ustanovením sa spresňujú prechodné ustanovenia týkajúce sa správnych konaní. V nadväznosti na transpozíciu tzv. 3. energetického balíčka, ktorý posilňuje nezávislosť regulačných orgánov, sa skončí povinnosť úradu predkladať Ministerstvu hospodárstva Slovenskej republiky a Ministerstvu životného prostredia Slovenskej republiky návrhy ceny na vyjadrenie podľa § 12 ods. 6 zákona č. 276/2001 Z. z. Zároveň Ministerstvo hospodárstva Slovenskej republiky v cenových konania začatých po nadobudnutí účinnosti tohto zákona prestane byť účastníkom cenového konania.

1. **§ 45 sa dopĺňa odsekom 7, ktorý znie:**

„(7) Ustanovenia tohto zákona sa vzťahujú na zmluvy o poskytovaní služieb podľa § 29 ods. 2 uzavreté po 1. septembri 2012. Zmluvy o poskytovaní služieb uzavreté podľa doterajších predpisov, ktoré sú v rozpore s týmto zákonom, sú účastníci zmlúv povinní uviesť do súladu s týmto zákonom do 31. decembra 2013.“.

Navrhovaným ustanovením sa spresňuje postup regulovaných subjektov pri uzatváraní nových zmlúv o poskytovaní služieb, ako aj povinnosť zosúladiť doterajšie zmluvy o poskytovaní služieb s týmto zákonom.